**The Tonight Show** on yhdysvaltalainen viihdeohjelma. Se on Yhdysvaltojen suosituin myöhäisillan keskustelu- eli *talk show* -ohjelma ja maailman pisimpään jatkuneita viihdeohjelmia. *The Tonight Show'ta* juonsi 6. helmikuuta 2014 saakka Jay Leno ja hänen jälkeensä 17. helmikuuta alkaen Jimmy Fallon.

Ohjelma aloitti 105 minuutin pituisena 27. syyskuuta 1954 juontajanaan Steve Allen. Se on Yhdysvaltojen kolmanneksi pitkäkestoisin viihdeohjelma. Ohjelmaa alettiin esittää Suomessa 4. kesäkuuta 2009 Subilla, kun Conan O'Brien siirtyi ohjelman juontajaksi.

Historia
--------

### Allen, Paar ja Carson

Jack Paarin haastattelussa presidenttiehdokas John F. Kennedy vuonna 1959.
Alkuperäinen *Tonight* -ohjelman isäntä Steve Allen juonsi ohjelmaa NBC:llä vuosina 1954–1957. Allen oli ensimmäinen merkittävä juontaja alallaan ja vaikutti eniten talk show -ohjelmien kehitykseen. Häntä kutsutaankin koko ohjelmalajin isäksi. Hän oli kehittänyt ohjelmatyypin alun perin newyorkilaiselle paikalliskanavalle, josta NBC poimi sen omaan ohjelmistoonsa. Alkuvuosina ohjelman esitysaika oli klo 23.15–1.00, ja se nauhoitettiin Manhattanilla sijainneessa Hudson Theatressa.

Steve Allenin apulaisena oli vuosina 1956–1957 Ernie Kovacs. Allen aloitti uuden tv-sarjan kesällä 1956, ja siitä lähtien hän esiintyi Tonightissa vain keskiviikosta perjantaihin. Maanantain ja tiistain jaksoja isännöivät sen jälkeen eri henkilöt. 1. lokakuuta 1956 alkane Kovacs isännöimällä Tonightia maanantaisin ja tiistaisiin vuoteen 1957 asti, ja vierailevat juontajat jäivät pois.

NBC muutti Tonightin tyyliä merkittävästi Allenin ja Kovacsin lähdettyä tammikuussa 1957. Ohjelma nimettiin uudelleen, ja siitä tuli ajankohtaisohjelma *Tonight! America After Dark*, jota juonsi aluksi Jack Lescoulie ja myöhemmin Al Collins. Uusi ohjelma ei ollut katsojien eikä kriitikoiden mieleen, ja heinäkuussa 1957 ohjelmasta tuli jälleen samanlainen huumorisarja kuin se oli ollut Steve Allenin aikana, ja uutena juontajana aloitti Jack Paar.

Jack Paar juonsi *The Tonight Show'ta* Steve Allenin jälkeen vuosina 1957–1962. Paarin kaudella ohjelma oli vähemmän komediapainotteinen, ja siinä keskityttiin erityisesti vieraiden haastatteluihin, jotka Paar otti tosissaan ja kiisteli toisinaan kovinkin sanoin vierailijoiden kanssa. Paarin isännöimä viimeinen jakso esitettiin 30. maaliskuuta 1962, jonka jälkeen alkoi noin viiden kuukauden tauko, jolloin *The Tonight Show'ssa* esiintyi väliaikaisia juontajia, tunnetuimpina Groucho Marx ja Jerry Lewis.

Johnny Carson aloitti *The Tonight Show'n* juontajana lokakuusta 1962. Carson on ohjelman juontajista legendaarisin. Hän juonsi ohjelmaa kolmekymmentä vuotta 1962–1992. Hänen apulaisjuontajanaan eli *sidekickinä* toimi Ed McMahon. Ohjelma keräsi huippuvuosinaan 1960-luvulla toisinaan yli 45 miljoonaa katsojaa yhdelle ohjelmalle, mikä on ennätys myöhäisillan talk show -lajissa. Carsonin ohjelman ensimmäisinä vuosina ohjelmalla ei juuri ollut kilpailijoita, sillä muut televisiokanavat alkoivat vasta käynnistellä omiaan. Johnny Carsonin aikana *The Tonight Show* sai seitsemän Emmy-palkintoa. Sarja oli kuvattu ja lähetetty alusta alkaen New Yorkista, mutta Carsonin aikana toukokuussa 1972 se siirtyi Kalifornian Burbankiin, jossa sitä kuvattiin helmikuuhun 2014 saakka.

### Carsonista Jay Lenoon

Carsonin jäätyä eläkkeelle vuonna 1992 NBC-kanavan oli valittava uusi juontaja pitkän Carsonin kauden jälkeen. Selvät vaihtoehdot olivat joko heti Tonight Show'n jälkeen esitettävän Late Nightin juontaja David Letterman tai koomikko Jay Leno. Leno oli tehnyt ensiesiintymisensä *The Tonight Show'ssa* vuonna 1977. Vuonna 1988 Carsonin kauden lähestyessä loppuaan Lenosta tehtiin ohjelman vakituinen sijaisjuontaja. Carson itse suosi Lettermania, joka oli ollut Lettermanin oppi-isä. NBC valitsi kuitenkin toisen vaihtoehdon eli Jay Lenon, joka aloitti isäntänä 1992. Lenon ensimmäisenä vieraana oli näyttelijä Billy Crystal.

Letterman siirtyi vuonna 1993 kilpailevalle CBS-kanavalle isännöimään omaa *Late Show*-ohjelmaansa. Ensimmäisten vuosien aikana Letterman johti katsojaluvuilla mitattuna kilpailua Lenon The Tonight Show'n kanssa. Vuoden 1995 aikana The Tonight Show alkoi kerätä suurempia katsojalukuja. Käännekohtana pidetään heinäkuuta 1995, jolloin Lenon haastatteli näyttelijä Hugh Grantia, joka oli vain muutama viikko aiemmin ollut pidätettynä jäätyään kiinni prostituoidun kanssa. Kyseinen jakso keräsi valtavat katsojamäärät, ja *The Tonight Show'n* katsojaluvut ylittävät ensimmäistä kertaa Late Show'n ja pian myös kaikki kilpailijansa.

### Conan O'Brienin riitaisa ero ja Lenon paluu

Jay Lenon juontama viimeinen jakso esitettiin perjantaina 29. toukokuuta 2009. Siinä Lenon viimeisenä vieraana oli Conan O'Brien, joka oli valittu Lenon seuraajaksi. Leno itse siirtyi juontamaan NBC-kanavalle syyskuussa 2009 keskusteluohjelmaa The Jay Leno Show, josta tuli samantyylinen kuin The Tonight Show, paitsi että sitä esitettiin Yhdysvalloissa iltakymmeneltä, kun The Tonight Show alkoi myöhemmin puoli kahdeltatoista.

Late Night -ohjelmaansa vuodesta 1993 juontanut Conan O'Brien aloitti The Tonight Show'n juontajana 1. kesäkuuta 2009. NBC oli ilmoittanut jo helmikuussa 2009, että O'Brienin juontajaparina Late Nightissa vuosina 1993–2000 toiminut Andy Richter toimisi O'Brienin vetämässä The Tonight Show'ssa kuuluttajana ja sketsinäyttelijänä.

Conan O'Brienin juontama *The Tonight Show* ja Lenon *The Jay Leno Show* eivät saavuttaneet NBC:n tavoitteita, ja esimerkiksi kummankin ohjelman katsojaluvut olivat odotuksia pienemmät. NBC-kanava ehdottikin Lenon oman ohjelman lyhentämistä puolituntiseksi ja sen aloituksen siirtämistä O'Brienin ohjelman paikalle puoli kahteentoista. O'Brien ei suostunut siirtämään aloitusaikaa, sillä hän uskoi sen koituvan ohjelman tuhoksi.

O'Brienin puolesta järjestettiin mielenosoituksia muun muassa Los Angelesissa, Seattlessa ja Chicagossa, ja esimerkiksi Facebookiin perustettu tukiryhmään *"I'm with Coco"* liittyi nopeasti satojatuhansia jäseniä. Lopulta Conan O'Brien sopi televisioyhtiön kanssa 45 miljoonan dollarin erorahasta, ja siihen päättyi hänen lyhyt uransa *The Tonight Show'ssa*. Ohjelman juontajaksi palasi 1. maaliskuuta 2010 alkaen Jay Leno. Vuodesta 1995 The Tonight Shown Bandin johtajana toiminut Kevin Eubanks lopetti ohjelmassa 28. toukokuuta 2010, hänen tilalleen tuli Rickey Minor.

### Jimmy Fallon

NBC tiedotti toukokuussa 2013, että Late Night -ohjelmaa vuodesta 2009 isännöinyt Jimmy Fallon on Lenon seuraaja The Tonight Show'ssa. Fallonin kerrottiin aloittavan Sotšin talviolympialaisten aikana helmikuussa 2014, jolloin katsojaluvut ovat tyypillisesti korkeita.

Lenon katsojaluvut viimeisellä kokonaisella viikolla The Tonight Show'n isäntänä olivat suurimmat neljään vuoteen. Lenon viimeinen jakso esitettiin 6. helmikuuta 2014. Viimeisessä jaksossa vieraina olivat muun muassa Garth Brooks ja Billy Crystal. Crystal oli myös Lenon ensimmäisenä vieraana hänen aloittaessaan The Tonight Show'n isäntänä toukokuussa 1992. Ohjelmassa esitettiin myös presidentti Barack Obaman etukäteen nauhoitettu videotervehdys.

Ensimmäinen Fallonin isännöimä *The Tonight Show Starring Jimmy Fallon* esitettiin 17. helmikuuta 2014. Samalla ohjelman kuvauspaikka siirtyi yli neljän vuosikymmenen jälkeen Kalifornian Burbankista takaisin New Yorkiin.

Juontajat
---------

| Juontaja | Aloitti | Lopetti |
| --- | --- | --- |
| Steve Allen | 27. syyskuuta 1954 | 25. tammikuuta 1957 |
| Jack Paar | 29. heinäkuuta 1957 | 30. maaliskuuta 1962 |
| Johnny Carson | 1. lokakuuta 1962 | 22. toukokuuta 1992 |
| Jay Leno | 25. toukokuuta 1992 | 29. toukokuuta 2009 |
| Conan O'Brien | 1. kesäkuuta 2009 | 22. tammikuuta 2010 |
| Jay Leno | 1. maaliskuuta 2010 | 6. helmikuuta 2014 |
| Jimmy Fallon | 17. helmikuuta 2014 | *jatkuu edelleen* |

The Tonight Show Suomessa
-------------------------

Suomessa *The Tonight Show With Jay Lenoa* näytti MTV3 MAX. Jaksot nähtiin kolmen päivän viiveellä Yhdysvaltain ensiesityksen jälkeen.

Lähteet
-------

* Rainisto, Sami: *Conan O'Brienin maailma*. Ajatus Kirjat, 2006. ISBN 951-20-7204-1.

### Viitteet

1. 1 2  Tonight Show's Jay Leno bids adieu after 22 years *BBC News*.  7.2.2014. Viitattu 7.2.2014. (englanniksi)
2. 1 2  Fakta: The Tonight Show asetti talk shown standardit *Kaleva*.  27.5.2009. Kaleva. Viitattu 5.6.2009. [vanhentunut linkki]
3. ↑  The Tonight Show With Conan O'Brien starttaa Subilla to 4.6. *sub.fi*. Sub. Viitattu 26.5.2009.
4. ↑  Rainisto (2006), s. 31
5. 1 2  The Tonight Show on TV.com TV.com.  Arkistoitu 16.2.2010. Viitattu 23.11.2009. (englanniksi)
6. 1 2  Rainisto (2006), s. 32
7. ↑  Daly, Sean: After 37 years, Tonight Show is leaving Johnny's place  5.1.2009. New York Post. Viitattu 24.11.2009. (englanniksi)
8. 1 2 3  Jay Leno lopetti Tonight Show'ssa *mtv.fi*.  7.2.2014. MTV Viihde.  Arkistoitu 22.2.2014. Viitattu 18.2.2014.
9. 1 2  Rainisto (2006), s. 34
10. 1 2 3  Tässä Jay Lenon viimeinen vieras: suomalaisillekin tuttu  14.5.2009. Uusisuomi. Viitattu 31.3.2013.
11. 1 2  Rainisto (2006), s. 94–95
12. ↑  This Day in History: Hugh Grant appears on Tonight Show after Hollywood arrest *history.com*. History. Viitattu 17.9.2014. (englanniksi)
13. ↑  Sandberg, Bryn Elise: Jay Leno's Memorable 'Tonight Show' Interviews  6.2.2014. The Hollywood Reporter. Viitattu 17.9.2014. (englanniksi)
14. ↑  About the Show NBC.  Arkistoitu 19.11.2009. Viitattu 28.11.2009. (englanniksi)
15. ↑  Conan hyppää Lenon saappaisiin ensi kesänä *mtv3.fi*.  22.7.2008. MTV3. Viitattu 13.12.2008.
16. ↑  Conan O'Brien vaihtaa talk show'ta alkukesästä *Ilta-Sanomat*.  22.7.2008. Viitattu 1.3.2009.
17. ↑  Conan saa entisen aisaparinsa takaisin *mtv3.fi*.  25.2.2009. MTV3. Viitattu 1.3.2009.
18. 1 2  Conan O'Brien jätti jäähyväiset Tonight Show'lle *yle.fi*.  23.1.2010. Yle Uutiset. Viitattu 1.5.2010.
19. ↑  Conan O'Brien taistelee ohjelmapaikaistaan *yle.fi*.  12.1.2010. Yle Uutiset. Viitattu 1.5.2010.
20. ↑  Conan O'Brien -mielenosoituksia ympäri Yhdysvaltoja *IS*.  19.1.2010. Ilta-Sanomat.  Arkistoitu 3.3.2014. Viitattu 1.5.2010.  (Archive.org)
21. ↑  Finke, Nikki: Late Night At NBC Upfronts: Jay Leno To "Pass The Baton" To Jimmy Fallon During Winter Olympics *deadline.com*. Viitattu 18.2.2014. (englanniksi)
22. ↑  Vesa, Mikko: Tonight Show sai uuden isännän *Ilta-Sanomat*.  18.2.2014. Viitattu 18.2.2014.

Aiheesta muualla
----------------

* Kuvia tai muita tiedostoja aiheesta **The Tonight Show** Wikimedia Commonsissa

* The Tonight Show'n kotisivu (englanniksi)
* *The Tonight Show* Internet Movie Databasessa. (englanniksi)